E. Bauer, poslankyňa: (2003-09-17):
Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. Teda návrh zákona obsahuje paragrafové znenia a dôvodovú správu. Dôvodov na novelu zákona o štátnej službe je viac. Bola vykonaná analýza skúseností z jeho uplatňovania, ktorej závery sú premietnuté do predloženého návrhu zákona. Zavádza sa, tak ako aj pán minister uviedol, nová štátna služba, a to nominovaná. Navrhuje sa zmena pri schvaľovaní systemizácie v záujme vyššej pružnosti, má ju schvaľovať vláda Slovenskej republiky, a nie Národná rada ako doteraz. Upravuje sa nový spôsob vymenovania vedúceho služobného úradu a predstaveného, ktorého priamo riadi minister. Navrhuje sa, aby o sťažnosti štátneho zamestnanca sa nerozhodovalo podľa zákona o štátnej službe, ale podľa zákona o sťažnostiach. Nanovo sa upravuje odmeňovanie štátnych zamestnancov. Navrhuje sa zrušiť príplatok k dôchodku a odchodné. Tieto návrhy majú podľa navrhovateľa prispieť ku zlacneniu štátnej služby. Návrh zákona bol prerokovaný na dvoch zasadnutiach Rady hospodárskej a sociálnej dohody, pričom ani na jednom rokovaní nedošlo k dohode sociálnych partnerov. Návrh zákona je v súlade s Ústavou Slovenskej republiky. Vážené poslankyne, vážení poslanci, v súlade so znením § 73 zákona Národnej rady o rokovacom poriadku odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady Slovenskej republiky č. 358 z 25. augusta prideliť návrh zákona (tlač 364) na prerokovanie ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre verejnú správu a Výboru Národnej rady pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Výbor Národnej rady pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem, pani predsedajúca, prosím, otvorte rozpravu. Z. Martináková, podpredsedníčka NR SR: Ďakujem, pani poslankyňa. Otváram všeobecnú rozpravu. Písomne sa neprihlásil žiaden z poslancov. Otváram možnosť hlásiť sa ústne do rozpravy. Nikto sa nehlási. Uzatváram možnosť hlásiť sa ústne do rozpravy. Vyhlasujem rozpravu za skončenú. Prerušujem rokovanie o tomto bode programu. Budeme teraz, tak ako sme sa dohodli, hlasovať o jednotlivých návrhoch zákonov, ktoré v snemovni odôvodnil minister práce, sociálnych vecí a rodiny. Prosím, panie poslankyne, páni poslanci, aby ste prišli do rokovacej sály. vládnom návrhu zákona o životnom minime a o zmene a doplnení niektorých zákonov (tlač 323). Prosím spravodajkyňu z navrhnutého gestorského výboru, výboru pre sociálne veci a bývanie pani poslankyňu Edit Bauer, aby hlasovanie uvádzala. Ešte prosím, pani poslankyňa, chvíľočku a opäť vyzývam panie poslankyne a pánov poslancov, aby prišli do rokovacej sály, ideme hlasovať o balíku návrhov zákonov, ktoré predložil minister práce, sociálnych vecí a rodiny pán Kaník. Pani poslankyňa, prosím, aby ste uvádzali hlasovanie o vládnom návrhu zákona o životnom minime a o zmene a doplnení niektorých zákonov.